Kalifornia në gjendje emergjence; 180 mijë banorë janë evakuar
Guvernatori i Kalifornisë ka shpallur gjendjen e emergjencës nga shtrirja e zjarreve dhe prerja e energjisë
Guvernatori i Kalifornisë Gavin Newsom ka shpallur gjendjen e emergjencës në mbarë shtetin, për shkak të zjarreve dhe prerjes së energjisë për miliona banorë, si masë parandaluese. Kompania e energjisë ka ndërprerë furnizimin gjatë fundjavës për rreth 1 milionë shtëpi dhe biznese. tha Guvernatori Gavin Newsom. Në mbarë shtetin, rreth 180 mijë persona janë evakuar nga shtëpitë e tyre për t’iu larguar zjarreve – shumica nga distrikti Sonoma, në veri të San Françiskos. Guvernatori shpreson se do të bjerë era tepër e fortë që po ndihmon zjarrin, ndërsa 3 mijë punonjës janë duke luftuar zjarret. Zjarrfikësit patën thënë se zjarri ishte 10% i izoluar, por më vonë kjo kuotë ra në 5%, ndërsa sipërfaqja e shtrirjes së tij arriti në 22 mijë hektarë. U njoftua se rreth 100 godina ishin shkatërruar plotësisht, së bashku me vreshtat e mirënjohur dhe të preferuar nga turistët. Në Kaliforninë e Jugut, një zjarr më i vogël në Santa Clarita, pranë Los Anxhelosit, ishte 70% i izoluar. Megjithatë edhe ky zjarr pati shkatërruar dhjetëra godina. Kompania e energjisë Pacific Gas & Electric (PG&E) ndërpreu furnizimin për rreth 1 milionë shtëpi dhe biznese, pa i njoftuar në kohë një pjesë prej tyre. Bizneset janë të zemëruara nga këto prerje të energjisë që u kanë kushtuar dhjetëra mijëra dollarë dhe banorët u ankuan për fundjavën pa energji. Por, kompania PG&E thotë se nuk do që elektriciteti të përçohet nga linja mbi të cilat janë rrëzuar pemë duke shkaktuar kështu zjarre të mëtejshme. Autoritetet në Kaliforni fajësojnë linjat e kësaj kompanie për zjarret e vitit të kaluar që vranë 85 persona dhe shkatërruan qytete të tëra. E përballur me padi gjyqësore prej miliarda dollarësh, kompania u detyrua të shpallë falimentin këtë vit. Guvernatori Newsom thotë se shteti i Kalifornisë do të shpenzojë 75 milionë dollarë për të ndihmuar banorët dhe bizneset që po përballen me mungesën e energjisë.